หุ้นยุโรปปิดพุ่งรับแบงก์ชาติจีนลดดอกเบี้ย
ตลาดหุ้นยุโรปปิดพุ่งแรงต่อเนื่องเมื่อคืนนี้ (23 ต.ค.) เนื่องจากนักลงทุนขานรับการประกาศลดอัตราดอกเบี้ยของธนาคารกลางจีน ซึ่งนับเป็นปัจจัยบวกต่อเนื่องจากที่ธนาคารกลางยุโรปเพิ่งส่งสัญญาณกระตุ้นเศรษฐกิจเพิ่มเติมไปเมื่อวันก่อน
24 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 เพิ่มขึ้น 7.37 จุด หรือ 1.99% ปิด (23 ต.ค.) ที่ 377.36 จุด และตลอดสัปดาห์ ดัชนีพุ่งขึ้นถึง 3.9%, ดัชนี CAC-40 ตลาดหุ้นฝรั่งเศส เพิ่มขึ้น 121.46 จุด หรือ 2.53% ปิดวันทำการล่าสุดที่ 4,923.64 จุด, ดัชนี DAX ตลาดหุ้นเยอรมันเพิ่มขึ้น 302.57 จุด หรือ 2.88% ปิดที่ 10,794.54 จุด และดัชนี FTSE 100 ตลาดหุ้นลอนดอนปิดเพิ่มขึ้น 67.80 จุด หรือ 1.06% ที่ 6,444.08 จุด
ภาวะการซื้อขายในตลาดหุ้นยุโรปเป็นไปอย่างคึกคักในช่วงสองวันมานี้ โดยนักลงทุนขานรับข่าวธนาคารกลางจีนประกาศลดอัตราดอกเบี้ยและ RRR ซึ่งเกิดขึ้นเพียงหนึ่งวันหลังจากที่ธนาคารกลางยุโรป (ECB) ประกาศส่งสัญญาณกระตุ้นเศรษฐกิจเพิ่ม ในการประชุมเมื่อวันพฤหัสบดี ธนาคารกลางจีน (PBOC) ประกาศปรับลดอัตราดอกเบี้ยเงินกู้ระยะเวลา 1 ปี และอัตราดอกเบี้ยเงินฝากระยะเวลา 1 ปีลง 0.25% สู่ระดับ 4.35% และ 1.50% ตามลำดับ โดยมีผลบังคับใช้ในวันเสาร์นี้ (24 ต.ค.)
การปรับลดอัตราดอกเบี้ยครั้งล่าสุดนี้นับเป็นครั้งที่ 6 ตั้งแต่เดือนพ.ย.ที่ผ่านมา และเป็นครั้งแรกนับตั้งแต่เดือนส.ค.ปีนี้ ในความพยายามกระตุ้นเศรษฐกิจด้วยการลดต้นทุนการกู้ยืมของบริษัทต่างๆ โดยเศรษฐกิจจีนขยายตัว 6.9% ในไตรมาส 3 ซึ่งเป็นระดับต่ำที่สุดนับตั้งแต่ไตรมาสแรกของปี 2552 ธนาคารกลางยังได้ปรับลดสัดส่วนการกันสำรอง (RRR) ของธนาคารพาณิชย์ลง 0.5% โดยมีผลวันนี้ รวมทั้งปรับลด RRR ของสถาบันการเงินที่สนับสนุนธุรกิจขนาดเล็กและขนาดย่อม รวมทั้งภาคการเกษตรลง 0.5% เช่นกัน
ขณะเดียวกัน ภาวะการซื้อขายในตลาดหุ้นยุโรปวานนี้ยังได้ปัจจัยหนุนจากการเปิดเผยข้อมูลภาคการผลิตยูโรโซนที่ออกมาดีเกินคาด โดยรายงานระบุว่า การชะลอตัวของเศรษฐกิจจีนและประเทศพัฒนาแล้วยังไม่กระทบต่อกิจกรรมในภาคเอกชนของยุโรป โดยมาร์กิตได้เปิดเผยดัชนีราคาผู้จัดซื้อ (PMI) ภาคการผลิตยูโรโซนเดือนต.ค.ที่ระดับ 52 เท่ากับเดือนก.ย. ซึ่งดีกว่าการคาดการณ์ของตลาดที่ระดับ 51.7